Гъыбзэхэм къаIуатэ
Илъэсищэм щIигъукIэ екIуэкIа Кавказ зауэм хэкIуэда адыгэхэм я фэеплъ сыным деж накъыгъэм и 20-м лъэпкъ уэрэдыжьхэм я пшыхь гукъинэж щекIуэкIащ.
ЯпэщIыкIэ къызэхуэсахэм кIэщIу ягу къагъэкIыжащ лъэпкъгъэкIуэд къытхуэзыхьа, адыгэ минищэ бжыгъэхэр зыхэкIуэда Урыс-Кавказ зауэм и тхыдэ гущIэгъуншэр.
Лъэпкъ фащэ екIур къащыпсу пшыхьым зэхуишэсащ ди щхьэм кърикIуа лъапсэрых зауэжьым къытхуихьа гузэвэгъуэр зи гущIэм нобэр къыздэсым щызыгъэвхэр. Пшыхьым кърихьэлIахэм я нэгум къибджыкIырт адыгэр зэкъуэзычу дуней псом тезыпхъа зауэ гущIэгъуншэм хэкIуэдахэм я псэр тыншыжыным, апхуэдэу гур хэзыгъэщI напэкIуэцI ди лъэпкъ тхыдэм дяпэкIэ къыхэмыхуэжыным ахэр зэрыщIэхъуэпсыр.
КърихьэлIахэм щIэщыгъуэ ящыхъуащ «Кавказ» цIыхубэ уэрэджыIакIуэ гупым ягъэзэщIа гумрэ псэмрэ ехуэбылIэ, тхыдэ напэкIуэцIхэр зи лъабжьэ адыгэ макъамэхэр. Апхуэдэу къызэхуэсахэм я нэпсыр къригъэкIуащ икIи ягу ирихьащ насыпыншагъэрэ гукъутэкIэ гъэнщIауэ пшыхьым щыIуа усэхэр. Концерт нэужьым пшыхьым хэтхэм пагъэнащ фэеплъ шэху уэздыгъэхэр.
ТЕКIУЖЬ Заретэ.
